ศูนย์บริหารสถานการณ์โควิด-19  ยืนยัน รัฐบาลห่วงใยบุคลากรทางการแพทย์และคนไทยทุกคน  เร่งจัดหาอุปกรณ์ป้องกันและยารักษาให้เพียงพอ
ศูนย์บริหารสถานการณ์โควิด-19 ยืนยัน รัฐบาลห่วงใยบุคลากรทางการแพทย์และคนไทยทุกคน เร่งจัดหาอุปกรณ์ป้องกันและยารักษาให้เพียงพอนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงว่า พลเอกประยุทธ์ จันทร์โอชา นายกรัฐมนตรี แสดงความเสียใจต่อครอบครัวผู้เสียชีวิตจากโรคโควิด-19 ขณะที่การสอบสวนโรค พบว่า ผู้ป่วยรายใหม่ที่เพิ่มขึ้น ส่วนใหญ่มีประวัติสัมผัสใกล้ชิดผู้ป่วยยืนยันรายก่อนหน้านี้ เป็นคนไทยที่กลับมาจากต่างประเทศ รวมถึงทำงานอาเชีพเสี่ยง เช่น ทำงานในสถานที่แออัด อีกทั้งพบว่าการติดเชื้อภายในประเทศ 7 วัน พื้นที่ กทม.มีแนวโน้มลดลง แต่ต่างจังหวัดค่อนข้างคงที่ ส่วนการติดเชื้อจากต่างประเทศ ใน 7 วันล่าสุด ต่างชาติไม่เกิน 7 รายต่อวัน ส่วนใหญ่เป็นคนยุโรป ขณะที่คนไทย 10-25 รายต่อวัน เดินทางมาจากยุโรป ปากีสถาน และอินโดนีเซีย ทั้งนี้ยืนยันความร่วมมือด้านการแพทย์ในพื้นที่กรุงเทพมหานครและปริมณฑลของภาครัฐและเอกชน ในการคัดกรองผู้ป่วยและรักษาผู้ป่วยอย่างเต็มที่ ขณะเดียวกันรัฐบาลมีความห่วงใยแพทย์และบุคลากรทางการแพทย์ในการป้องกันตัวเอง โดยพยายามจัดหาอุปกรณ์ป้องกันและยาเวชภัณฑ์มารักษาผู้ป่วยอย่างเต็มที่ เพื่อสร้างขวัญและกำลังใจในการต่อสู้กับโรคโควิด-19สำหรับกรณีเที่ยวบินคนไทยกรณีที่จะเดินทางกลับมาจากต่างประเทศ นายกรัฐมนตรี ได้สั่งการให้หน่วยงานที่เกี่ยวข้องทำงานอย่างบูรณาการและไม่ให้เกิดเหตุการณ์หนีกลับโดยไม่กักตัวอีก โดยหากเป็นสายการบินที่ลงทะเบียนและขออนุญาตตามข้อตกลงไว้แล้ว สามารถเดินทางเข้าประเทศมาได้ แต่ต้องปฏิบัติตามมาตรการคัดกรองของไทยอย่างเข้มงวด คือต้องกักตัวในสถานที่ที่รัฐกำหนดไว้ เพื่อความปลอดภัยและป้องกันการแพร่ระบาดโควิด-19 โดยยืนยันดูแลอย่างดี ซึ่งขอให้เชื่อมั่นการดำเนินการของภาครัฐ เพื่อความปลอดภัยของประชาชนทุกคน